
Zagreb, 8. lipnja 2020. 


Preporuke za sprječavanje zaraze bolešću COVID-19 
tijekom održavanja izbornih skupova 


Preporuke se izdaju radi zaštite sudionika izbornih skupova tijekom izbornog procesa s obzirom na 
epidemiološku situaciju i epidemiju bolesti COVID-19 u Hrvatskoj. Preporuke se odnose na 
organizatore, građane, službene osobe, govornike i izvođače te ostale osobe koje će sudjelovati na 
izbornim skupovima. 


1. Opće preporuke 





Izborni skupovi. Preporučuje se, ako postoji mogućnost, organiziranje izbornih skupova na 
otvorenom. 


Vidljive obavijesti. Na ulazu u prostor gdje se održava izborni skup (bilo da je riječ o otvorenom 
prostoru ili zatvorenom) ili neposredno nakon ulaza na vidljivom je mjestu potrebno 
postaviti obavijest o obvezi pridržavanja općih higijenskih mjera i mjera fizičkog distanciranja u 
skladu s preporukama Hrvatskog zavoda za javno zdravstvo: https://bit.ly/27Qd3Lb 


Pojačana osobna higijena. Potrebno je izbjegavati nečistim rukama dodirivati usta, nos, oči i lice. 
Ruke se moraju redovito dezificirati. 


Kašljanje/kihanje. Kod kašljanja i kihanja usta i nos prekrivaju se laktom ili papirnatom maramicom 
koju poslije treba odbaciti u koš za otpad s poklopcem te treba dezinficirati ruke. Pri kašljanju i 
kihanju treba okrenuti lice od drugih osoba. 


Dezinfekcija ruku. Na ulazu u prostor te unutra na još pokojem lakše dostupnom mjestu 
organizatorima, osoblju i ostalim sudionicima te prisutnim građanima treba biti osiguran dozator s 
dezinfekcijskim sredstvom za ruke (npr. na bazi 70-postotnog alkohola ili drugim dezinfekcijskim 
sredstvom registriranim kao antiseptik za primjenu na ljudskoj koži) i jasno istaknuta obavijest o 
obvezi dezinfekcije ruku. Osoblje treba voditi brigu da dozator pravovremeno opskrbljuju novim 
količinama dezinficijensa kako bi ga uvijek bilo dovoljno. 


Fizička udaljenost. Za cijelo vrijeme boravka u prostorima, uključujući dolazak i odlazak, 
preporučuje se održavanje fizičke udaljenosti između osoba (organizatora, službenih osoba, 
govornika i izvođača) od 1,5 metra. 

Posuđe. Čaše, posuđe i druge predmete ne treba dijeliti s drugim osobama. 


Maske za lice. Preporučuje se korištenje maske za lice tijekom boravka u zatvorenim prostorima, 
osim za govornike i izvođače. Upute za pravilno korištenje maski za lice dostupne su na sljedećoj 
poveznici: https://bit.ly/3caB81N 


Dnevno mjerenje tjelesne temperature. Sve osobe koje u bilo kojem svojstvu sudjeluju na 
izbornom skupu prije dolaska na skup trebaju izmjeriti tjelesnu temperaturu. Ako je tjelesna 
temperatura u jutarnjim satima viša od 37,2 “C, ako se osoba osjeća bolesno ili ima bilo koje 
znakove bolesti (odnosi se na sve simptome i znakove bolesti, ne samo na bolesti dišnih puteva), 
treba telefonski kontaktirati nadležnog liječnika obiteljske medicine i ne dolaziti na skup. 


Na vidljivim mjestima trebaju biti istaknute obavijesti o tome da osobe koje imaju povišenu tjelesnu 
temperaturu ili druge simptome i znakove bolesti dišnih puteva ne smiju sudjelovati u okupljanju. 


Evidencija. Preporučuje se vođenje evidencije osoba koje sudjeluju (organizatora, službenih osoba, 
govornika i izvođača) radi lakšeg praćenja kontakata u slučaju eventualne pojave zaraze virusom 
SARS-CoV-2 pri čemu će se prikupljati osnovni podatci: ime, prezime i broj telefona. 


2. Održavanje izbornih skupova 





Označavanje sjedećih i stojećih mjesta. Preporučuje se da se unaprijed označe sva sjedeća mjesta 
koja trebaju međusobno biti udaljena najmanje 1,5 metar. U zatvorenom se prostoru preporučuje 
da se omoguće isključivo sjedeća mjesta. Ako nije moguće organizirati skup na način da svi sjede, 
nužno je osigurati minimalan razmak svakog prisutnog građana od 1,5 metra u svim smjerovima od 
drugih, osim ako se radi o članovima istog kućanstva. 


Ograničenje ukupnog broja prisutnih građana u zatvorenom prostoru. Najveći broj prisutnih 
građana koji mogu istovremeno boraviti u zatvorenim prostorima, uz poštovanje preporučene 
fizičke udaljenosti od 1,5 metra među osobama, organizator će odrediti sukladno veličini prostora 
prema kriteriju 4 m“ površine po osobi. 


Ograničenje ukupnog broja prisutnih građana na otvorenom. Najveći broj prisutnih građana koji 
mogu istovremeno boraviti na otvorenom, uz poštovanje preporučene fizičke udaljenosti od 
1,5 metra među osobama, organizator će odrediti sukladno veličini prostora. 


Redoslijed ulaska i izlaska. Preporučuje se da građani koji žele prisustvovati ulaze jedan po jedan na 
način da prvi koji ulazi zauzima najudaljenije mjesto u gledalištu, gledajući od ulaza, i tako po redu. 
Preporučuje se razmak među osobama od najmanje 1,5 metra kod ulaska, kretanja i izlaska. 
Preporučuje se da se izlazak prisutnih građana organizira tako da izlaze jedan po jedan i to na način 

da prva izlazi osoba najbliže izlazu. Prisutne treba podsjetiti da i nakon završetka programa drže 
fizički razmak, da se ne zadržavaju u grupama i ne ostvaruju bliske kontakte jedni s drugima. 
Preporučuje se regulirati izlazak organizatora poštujući mjere fizičke udaljenosti, najbolje odvojeno, 
jedan po je dan, uz izbjegavanje susreta s publikom. 


Glazbeni program. Razmak od 2 metra preporučuje se između, i od, izvođača pjevačkih dionica te 
glazbenika s puhačkim instrumentima. Preporučuje se razmak od 4 metra između publike i 
govornika, odnosno izvođača na sceni. 


Promotivni materijali. Ako se tijekom izbornog skupa dijele promotivni materijali to se provodi na 
način da za to zadužena osoba dijeli pojedinačne artikle građanima, održavajući pritom što veću 
udaljenost i sa što manje kontakta te da učestalije dezinficira ruke. 

Prodaja i posluživanje hrane i pića. Prodaja i posluživanje hrane i pića odvija se prema 
preporukama za rad ugostiteljske djelatnosti. Preporuke za sprječavanje infekcije u ugostiteljskim 
objektima dostupne su na poveznici: https://bit.ly/3epLcVT 


Maksimalna zaštita sudionika skupa. Prilikom interakcije s govornicima i izvođačima skupa, 
službene osobe trebaju koristiti masku za lice koja prekriva nos i usta. Treba im stalno biti na 
raspolaganju priručno dezinfekcijsko sredstvo kojim će redovito dezinficirati ruke. 


3. Pojačana higijena prostora 





Prozračivanje prostora. Preporučuje se da se zatvoreni prostor prozračuje najmanje dvaput 
dnevno, pola sata prije i nakon programa izbornog skupa ili, ako je moguće, da se prozori ostave 
otvorenima. 


Klima uređaji, uređaji za grijanje i ventilaciju. Općenita preporuka za unutarnje prostore je 
prozračivanje otvaranjem prozora, a manje korištenjem ventilacijskih sustava. Pri korištenju 
ventilacijskih sustava treba posvetiti posebnu pažnju praćenju stanja filtera i održavanju pravilnog 
stanja brzine zamjene zraka u zatvorenom prostoru. Treba redovito provjeravati pravilno 
funkcioniranje opreme za ventilaciju i izmjenu zraka. Preporučuje se ventilacija povećanim 
postotkom vanjskog zraka koji cirkulira u sustav te način rada bez recirkulacije kako bi se poticale 
promjene zraka koje smanjuju koncentraciju potencijalno zaraznih čestica. 


Veličina prostora. Organizacija skupa moguća je isključivo u prostorima koji mogu udovoljiti 
tehničkim i sigurnosnim uvjetima da se može poštivati fizička udaljenost od 1,5 metra između 
sudionika, prisutnih građana i službenih osoba odnosno 2 metra za eventualno prisutne puhače i za 
pjevače, te 4 metra između publike i govornika, odnosno izvođača na sceni. 

Čišćenje prostora. Često dodirivane površine kao što su ručke na vratima, ručke na prozorima, 
radne površine, rukohvati, slavine u toaletima, tipke vodokotlića, prekidači za struju, zvona na 
vratima, tipke u dizalima te druge dodirne površine koje koristi veći broj osoba neophodno je 
dezinficirati prije početka i na kraju svake izvedbe i programa, a najmanje dvaput dnevno. Pri 
planiranju rasporeda, potrebno je osigurati dovoljno vremena za ulazak i izlazak prisutnih građana, 
govornika i izvođača, te u slučaju dva uzastopna događanja omogućiti dovoljno vremena za 
dezinfekciju prostora. Detaljnije upute dostupne su na sljedećim poveznicama: 


* —_Bezoboljelih od COVID-19: https://bit.ly/2VLkkt3 
* Osobe pod sumnjom ili oboljele od COVID-19: https://bit.ly/3d1WmiS 


